Komission asetus (EY) N:o 915/2003,

annettu 26 päivänä toukokuuta 2003,

yhteisön tariffikiintiöiden avaamisesta lampaille ja vuohille sekä lampaan- ja vuohenlihalle vuodeksi 2003 annetun asetuksen (EY) N:o 2366/2002 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon lampaan- ja vuohenliha-alan yhteisestä markkinajärjestelystä 19 päivänä joulukuuta 2001 annetun neuvoston asetuksen (EY) N:o 2529/2001(1) ja erityisesti sen 16 artiklan 1 kohdan,

sekä katsoo seuraavaa:

(1) Komission asetuksessa (EY) N:o 2366/2002(2) säädetään yhteisön tariffikiintiöistä joistakin ehdokasmaista ja muista kolmansista maista peräisin oleville lampaan- ja vuohenlihatuotteille 1 päivästä tammikuuta 31 päivään joulukuuta 2003 kestävällä ajanjaksolla.

(2) Joidenkin ehdokasmaiden (Bulgaria, Tsekki, Puola, Slovakia ja Romania) ja Chilen kanssa on tehty uudet kauppasopimukset.

(3) Tsekin ja Slovakian kanssa tehtyjä Eurooppa-sopimuksia on mukautettu, ja niissä jatketaan kyseisten maiden yhteisön tariffikiintiöitä.

(4) Bulgarian kanssa tehtyjen kauppasopimusten seurauksena lampaan- ja vuohenlihatuotteita koskevat määrälliset rajoitukset sekä arvo- ja paljoustullit poistetaan Euroopan yhteisöjen ja niiden jäsenvaltioiden sekä Bulgarian välisestä assosiaatiosta tehdyn Eurooppa-sopimuksen kauppaa koskevien määräysten mukauttamisesta tehdyn pöytäkirjan mukaisesti, jotta huomioon voidaan ottaa sopimuspuolten uusista keskinäisistä maatalousmyönnytyksistä käymien neuvottelujen tulokset. Määrälliset rajoitukset ja tullit poistetaan sen kuukauden ensimmäisestä päivästä, joka seuraa sopimuspuolten ilmoitusta hyväksymismenettelyjen saattamisesta päätökseen.

(5) Euroopan yhteisöjen ja niiden jäsenvaltioiden sekä Romanian ja Puolan välisestä assosiaatiosta tehtyjen Eurooppa-sopimusten kauppaa koskevien määräysten mukauttamisesta maatalouden uusia keskinäisiä myönnytyksiä koskevien neuvottelujen tulosten huomioon ottamiseksi tehdyissä pöytäkirjoissa, jotka hyväksyttiin neuvoston päätöksillä 2003/18/EY(3) ja 2003/263/EY(4), vahvistetaan Romaniasta ja Puolasta peräisin olevien tuotteiden pääsy yhteisön markkinoille 1 päivästä huhtikuuta 2003 alkaen ilman määrällisiä rajoituksia ja ilman arvotullia ja paljoustulleja.

(6) Bulgarian, Puolan ja Romanian kanssa tehtyjen sopimusten voimaantulopäivämäärästä lähtien tuontitodistuksia ei näin ollen enää tarvita.

(7) Jotta vältettäisiin virheet laskettaessa kiintiön käyttöä teurasekvivalenttitonneina, on ensiarvoisen tärkeää soveltaa kuhunkin tuotetyyppiin asianmukaista muuntokerrointa. Tämän vuoksi 5 artikla olisi muutettava.

(8) AKT-maiden kanssa tehdyssä Cotonoun sopimuksessa määrätään tietyistä lampaan- ja vuohenlihatuotteiden tariffikiintiöistä. Kun lampaanlihatuotteita esitetään tuontitarkoituksissa tulliviranomaisille, näiden viranomaisten on vaikeaa määritellä, ovatko kyseiset tuotteet peräisin kesylampaista vai muista lampaista. Tullin määrä määräytyy kuitenkin tällä perusteella. Tämän vuoksi on aiheellista säätää, että kyseisestä seikasta on annettava selvitys alkuperäasiakirjassa.

(9) Terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(5), sellaisena kuin se on viimeksi muutettuna neuvoston asetuksella (EY) N:o 1452/2001(6), ja kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(7), sellaisena kuin se on viimeksi muutettuna neuvoston direktiivillä 96/43/EY(8), mukaisesti ainoastaan sellaisia tuotteita voidaan tuoda, jotka täyttävät kaikki yhteisön voimassa olevat eläinlääkinnälliset säännöt ja todistusvaatimukset.

(10) Näin ollen asetus (EY) N:o 2366/2002 on muutettava vastaavasti.

(11) Koska tariffikiintiöt on avattu 1 päivästä tammikuuta 2003, tätä asetusta on sovellettava taannehtivasti kyseisestä päivämäärästä alkaen.

(12) Tässä asetuksessa säädetyt toimenpiteet ovat lampaan- ja vuohenlihan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2366/2002 seuraavasti:

1) Korvataan 5 artikla seuraavasti:

" 5 artikla

Edellä 3 artiklassa tarkoitettujen teuraspainoekvivalenttina ilmaistujen määrien laskemiseksi lampaan- ja vuohenlihatuotteiden nettopainoon sovelletaan seuraavia kertoimia:

- Elävät eläimet: 0,47.

- Luuton karitsan- ja vohlanliha: 1,67.

- Luuton lampaan- ja vuohenliha, ei kuitenkaan karitsan- ja vohlanliha: 1,81. Tätä kerrointa on myös käytettävä, kun tuotetta ei täsmennetä alkuperäasiakirjassa luuttomaksi karitsan- tai vohlanlihaksi sekä myös jos kyseessä on erilaisten luuttomien lampaan- ja vuohenlihatuotteiden sekoitus.

- Luulliset tuotteet: 1,00."

2) Korvataan 6 artikla seuraavasti:

" 6 artikla

CN-koodeihin ex 0204 , ex 0210 99 21 ja ex 0210 99 29 kuuluvien ja liitteessä olevan maaryhmän nro 4 kohdalla tarkoitettujen lampaan- ja vuohenlihatuotteiden mukana seuraavan alkuperätodistuksen tuotekuvauskohtaan on lisättävä yksi seuraavista merkinnöistä:

a) kesylammas- ja/tai kesyvuohilajeista saatuja lampaan- ja/tai vuohenlihatuotteita;

b) muista kuin kesylammas- ja/tai kesyvuohilajeista saatuja lampaan- ja/tai vuohenlihatuotteita.

Näiden merkintöjen on vastattava kyseisten tuotteiden mukana seuraavan eläinlääkärintodistuksen merkintöjä. Eläinlääkärintodistuksessa on oltava tapauksen mukaan merkintä 'kesylampaita' ja/tai 'kesyvuohia', 'muita kuin kesylampaita' ja/tai 'muita kuin kesyvuohia', 'tarhattuja' tai 'luonnonvaraista riistaa'."

3) Korvataan liite tämän asetuksen liitteellä.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2003.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 26 päivänä toukokuuta 2003.

Komission puolesta

Franz Fischler

Komission jäsen

(1) EYVL L 341, 22.12.2001, s. 3.

(2) EYVL L 351, 28.12.2002, s. 73.

(3) EYVL L 8, 14.1.2003, s. 18.

(4) EUVL L 97, 15.4.2003, s. 53.

(5) EYVL L 302, 31.12.1972, s. 28.

(6) EYVL L 198, 21.7.2001, s. 11.

(7) EYVL L 268, 24.9.1991, s. 56.

(8) EYVL L 162, 1.7.1996, s. 1.

LIITE

"LIITE

LAMPAAN- JA VUOHENLIHA TONNIA (T) TEURASPAINOEKVIVALENTTIA

Yhteisön tariffikiintiöt vuodeksi 2003

>TAULUKON PAIKKA>"